Anne Grete Holmsgaard (SF), 2006-01-13:
Jeg vil godt starte med at rose miljøministeren for den meget aktive politik, hun har ført, både hvad angår Baselkonventionen og IMO.
Jeg synes jo ofte, vi er løbet ind i det problem, at der har været en mere afventende holdning til, at der først måtte laves internationale regler.
Her har regeringen taget sagen i egen hånd og så virkelig arbejdet for at få strammet de internationale regler op.
Det er vi meget tilfredse med.
Med hensyn til forslaget: Vi kan støtte det og de tre hovedelementer, der er i det: at man har et forbud mod eksport, før der er truffet afgørelse om, hvorvidt der er tale om affald, at der er en udvidet oplysningspligt, og at kompetencen til at afgøre, om der er tale om affald, overflyttes til staten.
Der er jo ingen tvivl om, at det er meget svært for kommunerne at sidde og håndtere det her – og også for svært.
Derfor er vi meget glade for, at kompetencen bliver overflyttet til staten.
Så er der grænsen på de 2.000 t.
Vi er tilfredse med, at den fastsættes flydende og administrativt, for det ville selvfølgelig være forkert, hvis vi, hver gang den blev flyttet lidt, skulle have et lovforslag til behandling i Folketinget.
Men vi synes, det ville være fornuftigt at sætte den lavere.
Årsagen til det er, at en af de aktuelle sager, nemlig »Silva«, der ligger i Esbjerg Havn, og som har været under auktion, og hvor der er tilsyn i dag, formentlig er på under 2.000 t.
Vi ved det ikke præcis, men fra presseforlydender ser det ud til, at den er på under 2.000 t.
Vi synes desuden, at det kunne være en idé at udbygge forslaget med, at auktioner – og »Silva« er jo et eksempel på, at der skal være en auktion, fordi ejeren er gået konkurs, og så har skibet ligget længe i Esbjerg Havn – også overgår til staten, så det er staten, der står for det.
Det tror vi faktisk kunne være en idé, som vi i hvert tilfælde gerne vil forfølge under udvalgsarbejdet.
Der er bl.a. synet af »Silva«, der så foregår i dag, og i øjeblikket har Frankrig et hangarskib på vej til skrotning – et stort skib.
Jeg mener, det vil være fornuftigt, at ministeren protesterer over for Frankrig og siger, at det er helt uacceptabelt, når man i øvrigt også på europæisk plan arbejder med at undgå eksport af farligt affald via skrotskibe, at Frankrig så bare sender et hangarskib af sted til skrotning.
Det stod i pressen i går – i et ritzautelegram – at de egyptiske miljømyndigheder havde stoppet skibet, og det blev vi selvfølgelig alle sammen meget glade for.
Så skete der det, at vi her til morgen så kunne læse på Ritzau, at det alligevel ikke var sket.
Det her kunne så også handle om en kompetencestrid internt i Frankrig: Er det miljømyndighederne, eller er det forsvarsministeriet, der skal styre det her?
Det synes jeg kun gør det vigtigere endnu, at vi protesterer over for Frankrig, for med den kurs, Frankrig har taget i denne her sag, får vi simpelt hen svækket EU's muligheder for at være dem, der virkelig får løst det her hurtigst muligt.
Alle ved jo, at det forslag, vi behandler i dag, er et godt forslag, men det er kun et element i en samlet løsning, hvor vi undgår, at vi får eksporteret skrotskibe med farligt affald til den tredje verden, herunder til de indiske strande, men det er jo ikke det eneste sted, de kan havne.